***อย. ไทย -* NMPA *จีน ร่วมลงนาม* MOU *เสริมสร้างความเข้มแข็งการกำกับดูแลผลิตภัณฑ์สุขภาพ***

**+++++++++++++++++++++++++++++++**

อย. ไทย จับมือ NMPA จีน ลงนามบันทึกความเข้าใจ เพื่อเสริมสร้างความเข้มแข็งการกำกับดูแลผลิตภัณฑ์สุขภาพ โดยครอบคลุม 4 ผลิตภัณฑ์ ได้แก่ ยา ยาสมุนไพร เครื่องมือแพทย์ และเครื่องสำอาง

 วันที่ 14 พฤศจิกายน 2567 สำนักงานคณะกรรมการอาหารและยา (อย.) ร่วมกับสำนักงานควบคุมเวชภัณฑ์แห่งชาติจีน (National Medical Products Administration หรือ NMPA) ซึ่งเป็นหน่วยงานกำกับดูแลผลิตภัณฑ์ยา ยาสมุนไพร เครื่องมือแพทย์ และเครื่องสำอาง นำทีมโดย Mr. LI Li, Commissioner, NMPA จัดพิธีลงนามบันทึกความเข้าใจระหว่างสำนักงานคณะกรรมการอาหารและยา (อย.) ประเทศไทย และสำนักงานควบคุมเวชภัณฑ์แห่งชาติจีน สาธารณรัฐประชาชนจีน โดยวัตถุประสงค์เพื่อสร้างกลไกความร่วมมือบนพื้นฐานของความเสมอภาคและการตอบแทนซึ่งกันและกัน รวมทั้งอำนวยความสะดวกในการแลกเปลี่ยนและความร่วมมือในด้านกฎระเบียบเกี่ยวกับผลิตภัณฑ์สุขภาพระหว่างทั้งสองประเทศอีกด้วย

 **โดยนายแพทย์สุรโชค ต่างวิวัฒน์ เลขาธิการคณะกรรมการอาหารและยา อย.** เปิดเผยว่า NMPA ได้พัฒนานวัตกรรมและความเป็นเลิศด้านการกำกับดูแลอย่างต่อเนื่อง โดยสร้างมาตรฐานในด้านวิทยาศาสตร์การกำกับดูแล การคุ้มครองผู้บริโภค และคุณภาพของผลิตภัณฑ์สุขภาพด้วยความพยายามอย่างเต็มที่ รวมถึงการผ่านการประเมินในระดับสากลขององค์การอนามัยโลก (WHO) ในฐานะหน่วยงานกำกับดูแลระดับประเทศด้านวัคซีน ในยุคที่สุขภาพเป็นเรื่องที่ไร้พรมแดน ความร่วมมือของ อย. และ NMPA ในวันนี้จะเป็นข้อพิสูจน์ถึงความร่วมมือและค่านิยมร่วมกันระหว่างไทยกับจีน ที่จะเสริมสร้างศักยภาพการกำกับดูแลร่วมกัน รวมทั้งเป็นการวางรากฐานสำหรับพันธมิตรทางยุทธศาสตร์ที่เสริมสร้างความสัมพันธ์ทางเศรษฐกิจ เพิ่มการคุ้มครองผู้บริโภค และส่งเสริมนวัตกรรม

 **เลขาธิการฯ อย. กล่าวย้ำตอนท้ายว่า** อย. และหน่วยงาน NMPA ได้มีโอกาสสร้างความร่วมมือกันอย่างเป็นทางการ ขอให้เราก้าวเดินบนเส้นทางนี้ด้วยความเป็นหนึ่งและมีเป้าหมายร่วมกัน การได้ศึกษาเรียนรู้จุดแข็งของกันและกัน และสร้างอนาคตการกำกับดูแลผลิตภัณฑ์สุขภาพให้เป็นไปตามมาตรฐานสูงสุด เพื่อความเป็นอยู่ที่ดีของประชาชนชาวไทยและชาวจีนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว* 15 *พฤศจิกายน 2567 / ข่าวแจก* 37 *ปีงบประมาณ พ.ศ.* 25*6*8**